ddrg/super_eurlex huggingface dataset:
SKRIFTLIG FORESPØRGSEL E-0663/03

af Alexandros Alavanos (GUE/NGL) til Kommissionen

(6. marts 2003)

Om: Sagsanlæg ved Domstolen vedrørende statsstøtte til Olympic Airways

Det er blevet meddelt af Kommissionens repræsentant, at Kommissionen snart vil anlægge sag imod Grækenland ved Domstolen, fordi Olympic Airways (OA) nægter at efterkomme afgørelsen om tilbagebetaling af statsstøtte på 194 mio. EUR. Statens Juridiske Råd fastslår i en udtalelse, at landet kun er forpligtet til at betale et beløb på 41 mio. EUR, fordi kun dette beløb klart er angivet i Domstolens afgørelse.

1. Nøjagtigt hvoraf fremgår denne forskel på 153 mio. euro?

2. Er det sandt, at den samme repræsentant har truet OA med, at Kommissionen igen vil tage sagen vedrørende statsstøtte fra 1994 op, hvis selskabet henvender sig til Domstolen for at få omstødt den ovennævnte afgørelse? Hvis ja, vil dette ikke indebære en krænkelse af medlemsstaternes grundlæggende ret til domstolsbeskyttelse, når deres rettigheder således trædes under fode gennem afgørelser truffet af institutionerne i Bruxelles?

3. Har disse skridt ikke skabt indtryk af, at der er tale om en personlig konflikt mellem kommissæren og OA, idet en medlemsstats henvendelse til Domstolen indebærer risiko for repressalier fra Kommissionens side? I hvor høj grad er denne adfærd berettiget ud fra nødvendigheden af at beskytte den frie konkurrence, som bør være det eneste incitament og samtidig sætte grænsen for Kommissionens handlinger?

Svar afgivet på Kommissionens vegne af Loyola de Palacio

(14. april 2003)

Kommissionen er i sin rolle som traktaternes vogter garant for fællesskabsretten, men den skal også overholde den. Det er derfor ikke Kommissionens rolle at kommentere appeller mod dens afgørelser. Det er grundlæggende i et retssamfund, at de berørte parter kan påberåbe sig deres juridiske rettigheder.

Dette er i korte træk, hvad Kommissionens talsmand sagde.

Som svar på spørgsmålet om, hvorvidt en indbringelse af sagen for Retten i Første Instans kunne medføre tilbagebetaling af et større beløb som følge af, at der medregnes bidrag, der er indbetalt siden 1994, fremhævede Kommissionens talsmand desuden blot, at dette afhang af indholdet af Domstolens dom.

Grækenland er ifølge traktaten bundet af Kommissionens afgørelse, som blev vedtaget i december 2002, og som skal gennemføres inden for den fastsatte tidsramme. Appellen, som Olympic Airways har indbragt for Retten i Første Instans, har ingen opsættende virkning. Under disse omstændigheder skal Grækenland straks geninddrive de 41 mio. EUR samt de andre ulovlige støttebeløb.

Ifølge Kommissionens oplysninger har Grækenland på nuværende tidspunkt ikke taget skridt til at gennemføre afgørelsen af 11. december 2002.

Kommissionen vil i dette tilfælde som i alle andre sikre, at EU-retten overholdes, ved hjælp af ethvert instrument, som ifølge traktaterne er til dens rådighed.
SKRIFTLIG FORESPØRGSEL E-1977/03

af Anna Karamanou (PSE) til Rådet

(13. juni 2003)

Om: Krænkelse af romaernes rettigheder i Den Tidligere Jugoslaviske Republik Makedonien

Ifølge en meddelelse fra organisationen Médecins du Monde foregår der for øjeblikket grove krænkelser af ca. 600 romaers menneskerettigheder (deriblandt 270 børn, ti gravide kvinder og adskillige ældre), som befinder sig ved grænsen mellem Grækenland og Den Tidligere Jugoslaviske Republik Makedonien tæt på grænseovergangen ved Meditlija. Flygtningene har siden marts levet under åben himmel uden telte eller nogen anden form for beskyttelse mod sol og regn og uden grundlæggende sanitære faciliteter, hvorfor FN's Flygtningehøjkommissariat og Den Tidligere Jugoslaviske Republik Makedoniens arbejdsministerium forbød lejren og indstillede deres forsyninger med levnedsmidler, vand og strøm. Den 22. maj brugte Den Tidligere Jugoslaviske Republik Makedoniens sikkerhedsstyrker vold imod flygtningene for at fjerne dem fra grænsen, idet romaerne ikke er i besiddelse af rejsedokumentation og fuldstændigt er afhængige af myndighederne.

Hvad agter Rådet at gøre inden for rammerne af associeringsaftalen mellem EU og Den Tidligere Jugoslaviske Republik Makedonien for at sikre respekten for menneskerettighederne og skabe menneskeværdige levevilkår for romaerne i Meditlija?

Svar

(7. oktober 2003)

Med hensyn til romaernes generelle situation i Den Tidligere Jugoslaviske Republik Makedonien har Rådet inden for rammerne af stabiliserings- og associeringsprocessen over for myndighederne i Den Tidligere Jugoslaviske Republik Makedonien understreget behovet for en dialog mellem etniske samfund, herunder en konkret strategi for integration af romaer i Den Tidligere Jugoslaviske Republik Makedonien.

For så vidt angår situationen ved grænseovergangen ved Meditlija, er Rådet gennem sine repræsentanter i Den Tidligere Jugoslaviske Republik Makedonien i regelmæssig kontakt med Den Tidligere Jugoslaviske Republik Makedoniens regering for at finde en løsning, der sikrer fuld overholdelse af menneskerettighederne.

Rådet vil imidlertid gerne understrege, at 600-700 romaer frivilligt har valgt at slå lejr ved grænseovergangen ved Meditlija og afslået tilbud om alternativ indkvartering samt finansiel støtte fra UNHCR.
SKRIFTLIG FORESPØRGSEL P-1423/03

af Jorge Hernández Mollar (PPE-DE) til Kommissionen

(15. april 2003)

Om: Sikkerhed til søs

Den 27. marts vedtog Rådet (transport) en række konklusioner om sikkerhed til søs. Kan Kommissionen give oplysning om disse konklusioner?

Gælder forbuddet mod transport af svære olier for enkeltskrogede olietankskibe også de skibe, der ankrer op uden for en bugt i nærheden af et havneområde?

Kan Kommissionen oplyse, hvilke medlemsstater der har stemt mod dette forslag fra Kommissionen?

Svar afgivet på Kommissionens vegne af Loyola de Palacio

(15. maj 2003)

For så vidt angår Rådets konklusioner henvises det ærede medlem til Rådets netsted(1), hvor han vil kunne finde pressemeddelelsen vedrørende rådsmødet den 27. marts 2003. Denne meddelelse omfatter samtlige afgørelser vedrørende enkeltskrogede olietankere.

Forbuddet mod transport af svær fuelolie med enkeltskrogede tankere skal gælde for alle olietankere, der anløber eller forlader en havn eller en olieterminal på havet, eller som ankrer op i en zone henhørende under en medlemsstats højhedsområde, uanset hvilket flag de pågældende fartøjer fører.

Disse vigtige afgørelser er alle truffet enstemmigt.

(1) http://ue.eu.int/fr/summ.htm.
SKRIFTLIG FORESPØRGSEL E-1207/03

af Alexandros Alavanos (GUE/NGL) til Kommissionen

(2. april 2003)

Om: Personer, der har fået arbejde gennem lokale beskæftigelsesaftaler

At nå målet med fuld beskæftigelse er af særlig stor betydning for den økonomiske vækst i Den Europæiske Union og bæredygtigheden af ordningerne for social beskyttelse. De lokale beskæftigelsesaftaler, der finansieres fra Den Europæiske Socialfond, anses af Kommissionen for at være et middel til at nå det ovennævnte mål og bekæmpe arbejdsløsheden på regionalt og lokalt plan.

I Grækenland har adskillige mennesker fået arbejde gennem lokale beskæftigelsesaftaler, hovedsagelig i kontorer og virksomheder inden for lokalforvaltningen. De fleste af disse programmer udløber i første kvartal af 2003 sammen med de ansættelseskontrakter, der er indgået med de beskæftigede som led i disse programmer. Til trods for, at Kommissionen fortsætter med at finansiere de lokale beskæftigelsesaftaler og beskæftigelsesforanstaltninger, afskediges de mennesker, der allerede er i beskæftigelse, til trods for den erfaring, de har opnået gennem arbejdet.

Hvilke foranstaltninger vil Kommissionen træffe for at sikre, at den fornyede finansiering af disse programmer ikke medfører, at de, der allerede er i beskæftigelse, mister deres arbejde?

Svar afgivet på Kommissionens vegne af Michel Barnier

(21. maj 2003)

De lokale og regionale beskæftigelsespagter er pilotforanstaltninger, der skal afprøve muligheden for at bringe lokale arbejdsgivere, lokale arbejdsformidlinger og lokale myndigheder sammen med henblik på udarbejdelse og gennemførelse af udviklingsplaner i lille skala, som kan give arbejde til lokale arbejdsløse. De job, der oprettes på denne måde, er af midlertidig karakter og varer kun så længe, som foranstaltningerne løber. Selv om foranstaltningerne under de lokale og regionale beskæftigelsespagter ikke sikrer faste job, kan de, hvis de bliver positivt evalueret, senere komme ind under et almindeligt fællesskabsprogram og få støtte herfra.

I henhold til den gældende forordning(1) er det medlemsstaternes opgave at udvælge de projekter og foranstaltninger, der skal ydes støtte til fra strukturfondenes fællesskabsprogrammer. Derfor er det udelukkende de græske myndigheders ansvar at tage stilling til, om der eventuelt skal finansieres en anden generation af lokale og regionale beskæftigelsespagter og/eller, om første generation af lokale og regionale beskæftigelsespagter skal indgå i de regionale operationelle programmer.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.
SKRIFTLIG FORESPØRGSEL E-1202/03

af Roberta Angelilli (UEN) til Kommissionen

(2. april 2003)

Om: Siena Kommunes udnyttelse af midler fra sportsprogrammet for handicappede

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det, hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Siena Kommune, har hårdt brug for at udnytte EU-midlerne til at integrere handicappede via sporten.

Kan Kommissionen på denne baggrund oplyse:

1. om Siena Kommune har forelagt projekter i håb om at opnå støtte fra sportsprogrammet for handicappede?

2. om Siena Kommune har fået bevilget støtte til disse projekter?

3. om de pågældende midler er blevet brugt?

Samlet svarafgivet på Kommissionens vegne af Michel Barnierpå skriftlige forespørgsler E-0860/03, E-0885/03, E-1191/03, E-1192/03,E-1193/03, E-1194/03, E-1195/03, E-1196/03, E-1197/03, E-1198/03,E-1199/03, E-1200/03, E-1201/03, E-1202/03 og E-1203/03

(23. april 2003)

Kommissionen er slet ikke i tvivl om, at sport spiller en vigtig rolle for handicappedes integrering, men den råder ikke over noget særligt program på dette område.

Hvad angår Den Europæiske Fond for Regionaludviklings eventuelle medfinansiering af projekter i nævnte italienske kommuner, anmodes det ærede medlem om at læse Kommissionens svar på hendes skriftlige forespørgsler E-0834/03(1), E-1118/03(2), E-1119/03(3) til E-1124/03 og E-1125/03(4).

(1) EUT C 280 E af 21.11.2003, s. 96.

(2) Se side 160.

(3) EUT C 268 E af 7.11.2003, s.172.

(4) EUT C 280 E af 21.11.2003, s. 117.
SKRIFTLIG FORESPØRGSEL E-0645/03

af Koldo Gorostiaga Atxalandabaso (NI) til Kommissionen

(4. marts 2003)

Om: 2002 Årlig drøftelse om et område med frihed, sikkerhed og retfærdighed

I forbindelse med den årlige drøftelse 2002 om et område med frihed, sikkerhed og retfærdighed stillede jeg den 12. februar følgende spørgsmål til Rådet og kommissær Vitorino uden at få noget svar:

Den 13. februar 1981, dvs. for 22 år siden, blev Joseba Arregi, en baskisk politisk fange, tortureret til døde i Kongeriget Spanien, mens han var under politiforvaring.

I 2002 blev 634 politiske aktivister arresteret. 127 af dem hævdede senere i retten, at de havde været ofre for mishandling eller tortur.

Har Kommissionen modtaget klare informationer om dette spørgsmål fra den spanske regering?

Mener Kommissionen, at den spanske regering har respekteret princippet om gennemsigtighed?

Sidste år foreslog den spanske regering at forbyde en række sociale organisationer inden for medier og kultur, fordi de havde gjort indsigelse imod den politiske undertrykkelse, de spanske systemkritikere havde været udsat for. Som følge af det spanske initiativ har Den Europæiske Union opstillet en sortliste over foreninger og enkeltpersoner, som anklages for udtrykkeligt eller stiltiende at støtte terrorismen. De anklagede har hverken retsmidler til deres forsvar eller faktisk adgang til domstolene.

Mener Kommissionen, at princippet om demokratisk kontrol er blevet gennemført i Spanien?

Vil Kommissionen i de nye tekster, der skal udarbejdes, indføre et retsinstrument for de personer, der er opført på Den Europæiske Unions sortliste?

Svar afgivet på Kommissionens vegne af António Vitorino

(7. april 2003)

Overholdelsen af de grundlæggende rettigheder er et grundlæggende princip for EU's og medlemsstaternes retsorden.

Hvis en person mener, at hans grundlæggende rettigheder er blevet krænket, giver muligheden for at indbringe sagen for Den Europæiske Menneskerettighedsdomstol efter at have udtømt de nationale retsmidler ham sikkerhed for retslig beskyttelse i sidste instans.

Endelig skal det bemærkes, at Rådet den 19. december 2002 vedtog afgørelse 2003/48/RIA om anvendelse af specifikke foranstaltninger inden for rammerne af politisamarbejdet og det retlige samarbejde til bekæmpelse af terrorisme i overensstemmelse med artikel 4 i fælles holdning 2001/931/FUSP(1).

(1) EFT L 16 af 22.1.2003.
SKRIFTLIG FORESPØRGSEL E-0993/03

af Roberta Angelilli (UEN) til Kommissionen

(27. marts 2003)

Om: Firenze Kommunes udnyttelse af midler fra det decentraliserede samarbejdsprogram

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det bl.a., hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Firenze Kommune, har hårdt brug for at udnytte EU-midlerne til støtte for bæredygtige udviklingsaktioner og -initiativer iværksat af fællesskabsoperatører i samarbejde med udviklingslandene.

Kan Kommissionen på denne baggrund oplyse

1. om Firenze Kommune har forelagt projekter i håb om at opnå støtte fra det decentraliserede samarbejdsprogram?

2. om Firenze Kommune har fået bevilget støtte til disse projekter?

3. om de pågældende midler er blevet brugt?

Samlet svarafgivet på Kommissionens vegne af Michel Barnierpå skriftlige forespørgsler E-0831/03, E-0893/03, E-0991/03, E-0992/03,E-0993/03, E-0994/03, E-0995/03, E-0996/03, E-0997/03, E-0998/03,E-0999/03, E-1000/03, E-1001/03, E-1002/03 og E-1003/03

(6. maj 2003)

EU's vigtigste programmer for decentralt samarbejde er dem, der medfinansieres inden for enhedsprogrammeringsdokumenterne eller Interreg-programmerne under Den Europæiske Fond for Regionaludvikling (EFRU).

Kommissionen henviser desangående det ærede medlem til svarene på skriftlig forespørgsel nr. E-0834/03, E-1118/03, E-1119/03, E-1120/03, E-1121/03, E-1122/03, E-1123/03, E-1124/03 og E-1125/03. For Interreg-samarbejdsprogrammerne er den myndighed, der er ansvarlig for koordineringen på nationalt plan, Ministeriet for Infrastruktur og Transport.
SKRIFTLIG FORESPØRGSEL E-1201/03

af Roberta Angelilli (UEN) til Kommissionen

(2. april 2003)

Om: Prato Kommunes udnyttelse af midler fra sportsprogrammet for handicappede

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det, hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Prato Kommune, har hårdt brug for at udnytte EU-midlerne til at integrere handicappede via sporten.

Kan Kommissionen på denne baggrund oplyse:

1. om Prato Kommune har forelagt projekter i håb om at opnå støtte fra sportsprogrammet for handicappede?

2. om Prato Kommune har fået bevilget støtte til disse projekter?

3. om de pågældende midler er blevet brugt?

Samlet svarafgivet på Kommissionens vegne af Michel Barnierpå skriftlige forespørgsler E-0860/03, E-0885/03, E-1191/03, E-1192/03,E-1193/03, E-1194/03, E-1195/03, E-1196/03, E-1197/03, E-1198/03,E-1199/03, E-1200/03, E-1201/03, E-1202/03 og E-1203/03

(23. april 2003)

Kommissionen er slet ikke i tvivl om, at sport spiller en vigtig rolle for handicappedes integrering, men den råder ikke over noget særligt program på dette område.

Hvad angår Den Europæiske Fond for Regionaludviklings eventuelle medfinansiering af projekter i nævnte italienske kommuner, anmodes det ærede medlem om at læse Kommissionens svar på hendes skriftlige forespørgsler E-0834/03(1), E-1118/03(2), E-1119/03(3) til E-1124/03 og E-1125/03(4).

(1) EUT C 280 E af 21.11.2003, s. 96.

(2) Se side 160.

(3) EUT C 268 E af 7.11.2003, s.172.

(4) EUT C 280 E af 21.11.2003, s. 117.
SKRIFTLIG FORESPØRGSEL E-0910/03

af Antonios Trakatellis (PPE-DE) til Kommissionen

(24. marts 2003)

Om: Erstatning for ødelæggelser som følge af uvejr

Det seneste voldsomme uvejr, som hærgede i Grækenland, har i mange områder af landet forårsaget uoverskuelige skader på afgrøder, ejendomme, infrastruktur og især vejnettet, hvilket har skabt alvorlige trafikproblemer. Uvejret og ødelæggelserne gik særlig hårdt ud over ca. 11 amter i Grækenland.

Kommissionen bedes på denne baggrund besvare følgende:

1. Har Grækenland anmodet Kommissionen om støtte i betragtning af, at størstedelen af befolkningen i visse amter, såsom Kykladerne, er blevet ramt, og til hvilke formål vil denne støtte blive anvendt?

2. Er der i Kommissionen indledt en procedure med henblik på ydelse af omgående støtte til de ovennævnte formål med henblik på at bidrage til hurtig genoprettelse af normale levevilkår i de områder, der blev ramt af naturkatastroferne, sådan som det er fastlagt i Rådets forordning (EF) 2012/2002(1) af 11. november 2002?

(1) EFT L 311 af 14.11.2002, s. 3.

Svar afgivet på Kommissionens vegne af Michel Barnier

(23. april 2003)

Kommissionen henviser det ærede medlem til sit svar på skriftlig forespørgsel E-0657/03 om mulige kilder til støtte til udbedring af skader forårsaget af naturkatastroferne i Kykladerne.
SKRIFTLIG FORESPØRGSEL E-1173/03

af Christos Folias (PPE-DE) til Kommissionen

(1. april 2003)

Om: En europæisk vision om en institutionel ramme for samfinansierede projekter

Gennem de seneste uger har vi i Grækenland oplevet jordskred på veje, sammensynkning af hovedveje, revner i vejbelægninger m.m. Til trods for alle de fremskridt, der gennem de senere år har kunnet noteres i Grækenland, hvad angår offentlige arbejder, der støttes af EU, er det alligevel sjuskeri, overskridelser af tidsplanerne og budgetterne, indgåelse af supplerende kontrakter, utilstrækkelige institutionelle rammer for de forberedende undersøgelser m.m., der er dagens orden.

Kan Kommissionen redegøre for sin vision og sine forslag samt oplyse, hvilke foranstaltninger den træffer med henblik på at etablere en institutionel ramme på europæisk plan, der kan sikre gennemskuelighed i forbindelse med indgåelsen af kontrakter, projekternes gennemførelse, udførelse af kvalitetsarbejde samt overholdelse af tidsplaner og budgetter for de projekter, der modtager EU-støtte?

Svar afgivet på Kommissionens vegne af Michel Barnier

(15. maj 2003)

Kommissionen deler det ærede medlems opfattelse af, at det er nødvendigt med en institutionel ramme på europæisk plan, der kan sikre gennemskuelighed i forbindelse med tildelingen af offentlige bygge- og anlægskontrakter. Denne ramme eksisterer allerede med navnlig Rådets direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(1), der allerede er gennemført i græsk lovgivning i en form, der stemmer overens med direktivet.

De bygge- og anlægsarbejder, som medlemsstaterne har gennemført, er deres eget ansvar inden for de ovenfor beskrevne lovgivningsmæssige rammer.

For Grækenlands vedkommende har de strukturelle mangler på bygge- og anlægsområdet fået Kommissionen til at reagere. Inden for rammerne af den anden EF-støtteramme er den enedes med de græske myndigheder om, at det er nødvendigt at gennemføre en reform, der bl.a. tager sigte på at forbedre kvaliteten af de tekniske undersøgelser og af bygge- og anlægsarbejderne samt sikre, at sidstnævnte gennemføres inden for rammerne af de kontraktbestemte omkostninger og frister. Det er planen, at denne reforms gennemførelse skal fortsætte under den tredje EF-støtteramme.

(1) EFT L 199 af 9.8.1993.
SKRIFTLIG FORESPØRGSEL P-0702/03

af Raffaele Costa (PPE-DE) til Kommissionen

(3. marts 2003)

Om: Italiensk overtrædelse af EU's bestemmelser for mælkeproduktion

Kommissionen indledte i juli 2001 en overtrædelsesprocedure, jf. traktatens artikel 226, imod Italien for overtrædelse af Rådets direktiv 92/46/EØF(1) om mælkeproduktion, fordi Italien ikke havde meddelt sine undtagelser fra sundhedsbestemmelserne for produktion af ost med en modningsperiode på mindst 60 dage, jf. artikel 8, stk. 1, i samme direktiv.

Hvor langt er man i denne overtrædelsesprocedure? Er Kommissionen nået til en konklusion efter at have vurderet den italienske regerings svar på åbningsskrivelsen?

(1) EFT L 268 af 14.9.1992, s. 1.

Svar afgivet på Kommissionens vegne af David Byrne

(31. marts 2003)

Kommissionen indledte faktisk i december 2000 en overtrædelsesprocedure i henhold til EF-traktatens artikel 226 mod Italien, fordi denne medlemsstat på en forkert måde havde gennemført Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter.

Det fastsættes nemlig i direktivets artikel 8, at medlemsstaterne, i henhold til udvalgsproceduren, og for så vidt som nogle af kravene i dette direktiv formodes at kunne skade fremstillingen af mælkebaserede produkter med traditionelle karakteristika, kan opnå tilladelse til at indrømme individuelle eller generelle undtagelser fra kravene i direktivet.

Da Italien ikke som krævet i direktivet havde indgivet en anmodning herom inden den 1. oktober 1993, vurderede Kommissionen, at Italien ikke havde tilladelse til i sin lovgivning at bevare en undtagelsesbestemmelse, der tillader fremstilling af smør eller andre mælkebaserede produkter ved at bruge fløde eller valle, der er fremkommet ved forarbejdning af rå mælk i en proces, der ikke opfylder EF-sundhedsstandarderne i henhold til direktiv 92/46/EØF.

Da Italien fastholdt, at undtagelsesbestemmelsen ikke var af en sådan karakter, at der var risiko for menneskers sundhed, indledte Kommissionen en teknisk dialog med denne medlemsstat med henblik på at undersøge konsekvenserne af den italienske foranstaltning. Det skal i denne forbindelse nævnes, at Rådet i december 2002 nåede til politisk enighed om et forslag til forordning om fødevarehygiejne, der bl.a. skal erstatte direktiv 92/46/EØF.

Ifølge forslaget til forordning får medlemsstaterne mulighed for på visse betingelser at søge om en undtagelse fra de hygiejnebestemmelser, der er fastsat i forordningen.

Kommissionen er i tæt kontakt med de italienske myndigheder og har bedt dem om at indgive et detaljeret teknisk dossier, så det kan blive undersøgt, om en sådan undtagelse vil være mulig i henhold til den nye forordning.

Indtil nævnte dossier er modtaget, har Kommissionen derfor midlertidigt udskudt beslutningen om overtrædelsesprocedurens videre forløb.